
Poli(poli(etilén-glikol)-metil-éter-metakrilát-ko-N-vinilimidazol)
kopolimerek előállítása és hőmérsékletérzékeny intelligens viselkedésük
vizsgálata

Kutatómunkám során arra fókuszáltam, hogy poli(etilén-glikol)-metil-éter-metakrilát (1. ábra) és
N- vinilimidazol (2. ábra) alapú random kopolimereket állítsak elő és az azok által mutatott
hőmérsékletérzékeny intelligens viselkedést vizsgáljam. Ezen anyagok hőmérséklet változtatására
vizes oldatukból kicsapódnak egy, az adott anyagra jellemző hőmérséklettartományban az alsó kritikus
szételegyedési hőmérsékleten (LCST-n). A munkám során előállított kopolimerek ilyen vizsgálatát
még nem végezték el, így nekem állt módomban fényt deríteni arra, hogy az előállított random
kopolimerek esetében a monomerarány, a PEGMA poli(etilén-glikol) oldalláncainak hossza és a
közeg pH-ja miként befolyásolja az LCST-t.

Munkám első szakaszában az eltérő összetételű polimerek szintézisét, illetve 1H-NMR
spektroszkópiás analízisét végeztem el. Kutatómunkám második és egyben fő szakaszában a korábban
előállított szisztematikus kopolimer-sorozatok vizes oldatai LCST-jének spektrofotometriás
meghatározásával foglalkoztam. Az LCST méréseket desztillált vizes közegben, továbbá pH = 3,00,
pH = 6,00, illetve pH = 10,00 pufferoldatokban is elvégeztem. Elmondható, hogy az általam elvégzett
kísérletek arra mutatnak, hogy az adott anyagra jellemző hőmérsékleti tartományban bekövetkező
fázisszeparációt (LCST-t) nagymértékben befolyásolja a vizsgált polimer láncba beépült különböző
monomerek típusa és mennyisége, továbbá, a bázikus monomer egységek jelenléte miatt a mérés
közegeként szolgáló oldat pH értéke. Az eredményeim alapján kapott összefüggések hozzájárulhatnak
újszerű intelligens polimer anyagi rendszerek tervezéséhez.



